P. Paška, poslanec: (2005-06-29):
Vážený pán minister, kolegyne, kolegovia, dovoľte mi,  aby som tak ako v predchádzajúcich zákonoch predložil pozmeňujúce návrhy k zákonu č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov. Predtým, kým tak urobím, využijem prítomnosť pána spravodajcu, pretože po prvej zákonnej norme č. 576/2004 Z. z. som sa dozvedel veľmi zaujímavé veci. A keďže sa mi tlačí to werichovské na jazyk, keď s pánom Horníčkom viedli ten neuveriteľne racionálny dialóg, keď sa ho pán Horníček pýtal, že „proč se tak blbě ptáte“, tak pán Werich odpovedal: „Ja se ptám moudře, ale ptám se...“, nechám tam tri bodky, pretože sa nebudem ďalej týmto zaoberať. A potom vy, čo ste videli Pacha hybského zbojníka, poznáte tú scénu, keď rakúsky generál úporne vysvetľuje svoj zámer, ako chytiť Pacha hybského zbojníka a nikto nerozumie, tak aj ja svojmu drahému kolegovi Novotnému ešte raz poviem to, čo hovorím tri roky. Od roku 1990 prešiel systém zdravotníctva postupnou privatizáciou, a keď sme v roku 2002 začali stavať alternatívu tomuto typu reformy a boli sme obviňovaní podobnou rétorikou tým, že sme priaznivci socializmu, komunizmu, som veľmi jasne niekoľkokrát povedal, že keby sme to hneď aj veľmi chceli, nie je možné na Slovensku vzhľadom nato, že v deväťdesiatych rokoch bol odštátnený segment zásobovania, že v roku 1993 a potom postupne v roku 1994 bol odštátnený segment lekárenstva, že potom postupne v polovici deväťdesiatych rokov boli postupne odštátnené primárna zdravotná starostlivosť a sekundárna zdravotná starostlivosť, niektoré polikliniky, dostali sme sa do stavu, keď pred východiskom k reforme roku 2002 viac ako 60 percent produktu v celom systéme zdravotníctva bol produkovaný súkromnými subjektmi. A keďže Smeru – Sociálnej demokracii možno viac záleží na ochrane súkromného vlastníctva ako niektorým mojim kolegom, nikdy sme sa netajili tým, že nie je pre nás dôležitá a že nepovažujeme ani za ťažiskovú zmenu právnej formy fungovania poskytovateľa, ale že trváme na zachovaní verejnoprávneho charakteru tvorby využívania prerozdeľovania a kontroly zdrojov verejného zdravotného poistenia. V tejto súvislosti, keďže, samozrejme, tým posledným krokom takzvaného odštátňovania, aj keď to niektoré zákonné normy považujú za takzvaný iný majetok, bol zákon č. 416/2003 Z. z., ktorý previedol nemocnice druhého a tretieho typu, ako aj zdravotnícke zariadenia na mestá a obce a definoval ho z pohľadu podstaty ako súkromný majetok, nemožno zasahovať z tejto úrovne do jeho charakteru a znovu ti chcem, pán poslanec Novotný, zdôrazniť, že je úplne jedno, aká forma sa zvolí. Veľmi dôležité je, aká je správa majetku a aká je efektivita. Čo sme namietali a čo som si aj pri svojej prezentácii na úvod dnešnej rozpravy ráno dovolil z hľadiska reminiscencií poukázať, je námietka na spôsob transformácie nemocníc prvého typu a niektorých odborných ústavov, keď napriek tomu, že sme prijali zákonnú normu, ktorá veľmi jasne hovorila o zachovaní štátneho charakteru týchto akciových spoločností s presne definovaným vlastníctvom len na úrovni vyšších územných celkov, miest, obcí, SZÚ a škôl dochádza opäť k pokusu neštandardným spôsobom privatizovať nemocnice od prvého typu a úplne na vysvetlenie, to, čo my nazývame verejnoprávny charakter, je hlavne snaha o definovanie takej siete poskytovateľov na štandardnej úrovni, ktorá zachová možnosť štátu vyvíjať vplyv a realizovať niečo, čo všade vo svete nazývajú výkon štátnej zdravotnej politiky. Takže Viliam, naozaj ďakujem ti za ten neskutočne politologický galimatiáš, ktorý si tu predvádzal ako reakciu, ktorej som vôbec nerozumel, keď si hovoril o vyšších územných celkoch, ale môžem ťa ubezpečiť, že naši poslanci vždy veľmi dobre vedia, čo robia. Ale poďme k tomu zákonu č. 580/2004 Z. z., pretože aj cez pozmeňujúce návrhy, ktoré budem podávať, sa chceme opäť pokúsiť vrátiť k tomu, čo som aj teraz naznačil, a to chceme tento zákon vylepšiť tak, aby sa jednak zachovala určitá úroveň charakteru, o ktorom som hovoril, ale aby vzťahy poistenca a poisťovateľa boli definované oveľa jasnejšie. Preto, vážený pán spravodajca, dovoľujem si vás upozorniť, že budem predkladať niekoľko desiatok pozmeňujúcich návrhov a vzhľadom na skúsenosť s pozornosťou sledovania mojich vystúpení by som bol rád, keby ste tomu venovali primeranú pozornosť. Ešte jedna reakcia. Som tak trošku na rozpakoch, ale musím to povedať vzhľadom na to, že v predchádzajúcej právnej norme vystúpil pán doktor Soboňa, ktorý prezentoval určitý názor. A pred chvíľou vystúpil kolega doktor Urbáni, ktorý ma tak trošku prekvapil týmto postojom. Nechcem nič viac len avizovať, že sám som zvedavý, ako sa postaví Hnutie za demokratické Slovensko k týmto návrhom. (Reakcie z pléna.) Takže ja som sa len spýtal. (Hlasy z pléna.) Takže, dámy a páni...